**Informatīvais ziņojums**

**Par iespējām noteikt elastīgāku uzņēmumu vieglo transportlīdzekļu nodokļa piemērošanas kārtību**

Finanšu ministrija sadarbībā ar Satiksmes ministriju, pildot Ministru kabineta 2012.gada 3.janvāra sēdes protokolā Nr.1 48.§ doto uzdevumu, ir veikusi analīzi par elastīgākas uzņēmumu vieglo transportlīdzekļu nodokļa piemērošanas kārtības ieviešanu. Šī ziņojuma mērķis ir informēt Ministru kabinetu par iespēju mainīt esošo uzņēmumu vieglo transportlīdzekļu nodokļa piemērošanas kārtību.

**Situācijas apraksts**

2011.gada 1.janvārī, stājoties spēkā Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumam (turpmāk – likums), tajā esošās normas par uzņēmumu vieglo transportlīdzekļu nodokļa (turpmāk – nodoklis) atbrīvojumiem noteica, ka nodokli var nemaksāt par:

a) operatīvajiem transportlīdzekļiem;

b) vieglajiem taksometriem;

c) transportlīdzekļu ražotāja pilnvarotas personas īpašumā vai turējumā esošiem transportlīdzekļiem, kuri tiek izmantoti kā demonstrācijas transportlīdzekļi un kā tādi noteikti šai personai saistošā līgumā ar transportlīdzekļu ražotāju;

d) komersanta īpašumā vai turējumā esošiem īstermiņa iznomāšanai paredzētiem transportlīdzekļiem, ja komersanta vieglo transportlīdzekļu iznomāšanas pakalpojumi veido ne mazāk kā 90 procentus no kopējā apgrozījuma;

e) transportlīdzekļiem, kurus komersants izmanto tikai un vienīgi savas saimnieciskās darbības vajadzībām.

Turklāt likumā bija noteikts, ka demonstrācijas transportlīdzekļiem, īstermiņa nomas transportlīdzekļiem un transportlīdzekļiem, kuri tiek izmantoti tikai un vienīgi saimnieciskās darbības vajadzībām, ir jābūt deklarētiem Ceļu satiksmes drošības direkcijas uzturētajā Transportlīdzekļu un to vadītāju valsts reģistrā, t.i., komersantam iepriekš minētajā reģistrā bija jāveic atzīme par konkrēto savā īpašumā vai turējumā esošo transportlīdzekli, ka tas atbilst attiecīgam atbrīvojumam no nodokļa maksāšanas. Komersantam atbrīvojums no nodokļa maksāšanas konkrētajam transportlīdzeklim par attiecīgo taksācijas gadu bija jādeklarē līdz iepriekšējā taksācijas gada 31.decembrim. Tādējādi likuma normas nepieļāva iespēju konkrētā taksācijas gada ietvaros deklarēt atbrīvojumu un šajā pašā taksācijas gadā to uzreiz arī izmantot. Tāpat komersantam taksācijas gadā, par kuru bija deklarēts atbrīvojums, nebija tiesību mainīt noteikto transportlīdzekļa statusu attiecībā uz nodokļa maksāšanu.

2011.gadā Finanšu ministrija pēc savas iniciatīvas gatavoja likuma grozījumus, lai precizētu atsevišķas likuma normas. Sniedzot atzinumu likuma grozījumiem, Satiksmes ministrija izteica priekšlikumu, kas izrietēja no ministrijas rīcībā esošās komersantu sniegtās informācijas, ka likumā būtu nepieciešams iestrādāt normu, kas noteiktu komersantam tiesības mainīt nodokļa piemērošanas kārtību 12 reizes gadā, t.i., komersantam katru mēnesi būtu iespēja pārtraukt atbrīvojumu no nodokļa maksāšanas un kļūt par nodokļa maksātāju un attiecīgi otrādi. Valsts ieņēmumu dienests iebilda pret šādu priekšlikumu, norādot, ka tik bieža nodokļa piemērošanas kārtības maiņa radītu papildu administratīvo slogu visām šo nodokli administrējošām iestādēm, kas turklāt varētu prasīt arī pārmērīgu resursu patēriņu, kontrolējot nodokli. Piemēram, tas varētu krasi palielināt nodokļa maksāšanas vai atbrīvojuma piemērošanas biežumu, kā rezultātā būtu nepieciešams veikt papildu kontroli. Ņemot vērā iepriekšminēto institūciju sniegto informāciju, Finanšu ministrija, izstrādājot likuma grozījumus, mainīja normu par nodokļa piemērošanas kārtību. Stājoties spēkā Saeimā š.g. 29.martā pieņemtajam likumam „Grozījumi Transportlīdzekļa ekspluatācijas nodokļa un uzņēmumu vieglo transportlīdzekļu likumā”, no šī gada 1.maija komersanti vienu reizi taksācijas periodā var mainīt uzņēmumu vieglo transportlīdzekļu nodokļa piemērošanas kārtību, pārtraucot atbrīvojumu no nodokļa maksāšanas, ja tas ir nepieciešams saimnieciskās darbības ietvaros.

Finanšu ministrija kopīgi ar Ceļu satiksmes drošības direkciju un Valsts ieņēmumu dienestu, kā uzņēmumu vieglo transportlīdzekļu nodokļa administrējošām iestādēm, analizējot esošo nodokļa piemērošanas kārtības modeli, ir secinājusi, ka ar grozījumiem likumā ir risināta līdz tam pastāvošā problēma un no š.g. 1.maija komersantiem ir iespēja vienu reizi gadā mainīt uzņēmumu vieglo transportlīdzekļu nodokļa piemērošanas kārtību no nodokļa nemaksātāja kļūstot par nodokļa maksātāju. Taču iepriekš minētās institūcijas atzina, ka tomēr būtu nepieciešams sistēmu precizēt, jo praksē pastāv gadījumi, kad komersants uzņēmumu vieglo transportlīdzekļu nodokli maksā, taču taksācijas gada laikā rodas tiesības uz nodokļa atbrīvojuma piemērošanu. Šobrīd likums neparedz tādu nodokļa piemērošanas kārtības maiņu. Piemēram, ja komersants savu transportlīdzekli izmanto tikai un vienīgi saimnieciskās darbības vajadzībām un maršruta kontroles sistēmu transportlīdzeklim uzstāda taksācijas gada vidū, tādējādi saskaņā ar likuma normām šis komersants atbilst subjektam, kuram ir tiesības saņemt atbrīvojumu no uzņēmumu vieglo transportlīdzekļu nodokļa maksāšanas. Taču, ņemot vērā to, ka šobrīd komersantam nav dotas tiesības mainīt nodokļa maksāšanas kārtību un kalendārajā gadā deklarēt transportlīdzekli atbrīvojumam no nodokļa maksāšanas, tad viņam attiecīgajā taksācijas gadā ir pienākums turpināt maksāt nodokli.

**Secinājumi**

Ņemot vērā izveidojušos situāciju, Finanšu ministrija kopīgi ar Ceļu satiksmes drošības direkciju un Valsts ieņēmumu dienestu, secināja, ka, lai pilnveidotu esošo nodokļa piemērošanas sistēmu, būtu nepieciešams izstrādāt grozījumus likumā. Diskusiju rezultātā iepriekšminētās institūcijas vienojās, ka, likuma grozījumos būtu nepieciešams iestrādāt normu, kas noteiktu, ka komersanti, atbilstot likumā noteiktajiem kritērijiem, varētu mainīt nodokļa piemērošanas kārtību - vienu reizi gadā no nodokļa maksātāja kļūstot par nodokļa nemaksātāju, t.i., saņemt atbrīvojumu no nodokļa maksāšanas. Kopumā šāda tiesiskā regulējuma fiskālā ietekme būtu vērtējama neitrāla, vienlaikus tas veidotu arī taisnīgu nodokļa piemērošanas sistēmu, kuras ietvaros komersanti reizi gadā varētu mainīt nodokļa piemērošanas kārtību no nodokļa nemaksātājiem kļūstot par nodokļa maksātājiem vai pretēji, t.i., nodokļa maksātāji, atbilstot likumā noteiktajiem kritērijiem, varētu vienu reizi attiecīgā taksācijas perioda laikā deklarēt atbrīvojumu no uzņēmumu vieglo transportlīdzekļu nodokļa maksāšanas. Taču, ņemot vērā to, ka gadījumā, ja nodokļa maksātājs varēs mainīt nodokļa piemērošanas kārtību un no nodokļa maksātāja kļūt par tā nemaksātāju, attiecīgi likuma grozījumos ir jāparedz, ka pirms nodokļa piemērošanas kārtības maiņas komersantam ir jāsamaksā uzņēmumu vieglo transportlīdzekļu nodoklis līdz tam mēnesim (ieskaitot), kad tiek veikta nodokļa piemērošanas kārtības maiņa. Papildus likumā būtu nepieciešams noteikt laika periodu, kādā nodokļa maksātājam būtu jāveic transportlīdzekļa deklarēšana Transportlīdzekļu un to vadītāju valsts reģistrā pirms tiek piemērots atbrīvojums no nodokļa maksāšanas.

**Priekšlikumi**

Lai pilnveidotu esošo uzņēmumu vieglo transportlīdzekļu nodokļa piemērošanas sistēmu, Finanšu ministrija ierosina izvērtēt priekšlikumu atbalstīt grozījumu izstrādi Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā nosakot:

1) ka uzņēmumu vieglo transportlīdzekļu nodokļa maksātājam ir iespēja vienu reizi taksācijas gada laikā mainīt nodokļa piemērošanas kārtību - atbilstot likumā noteiktajiem kritērijiem, vienu reizi gadā deklarēt atbrīvojumu no nodokļa maksāšanas vai pārtraukt nodokļa atbrīvojuma piemērošanu;

2) ka pirms uzņēmumu vieglo transportlīdzekļu nodokļa piemērošanas kārtības maiņas (atbrīvojuma deklarēšanas) nodokļa maksātājam jāsamaksā uzņēmumu vieglo transportlīdzekļu nodoklis līdz tam mēnesim (ieskaitot), kad tiek veikta nodokļa piemērošanas maiņa;

3) laika periodu, kādā uzņēmumu vieglo transportlīdzekļu nodokļa maksātājam jāveic transportlīdzekļa deklarēšana Transportlīdzekļu un to vadītāju valsts reģistrā pirms tiek piemērots atbrīvojums no nodokļa maksāšanas.

Finanšu ministrs A.Vilks

24.08.2012. 11:47

969

Kraņevska

67095527

Sanita.Kranevska@fm.gov.lv